Arnold Rüütel

Arnold Rüütel (1928–2024) var en estisk politiker. Han var formann i presidiet i det øverste sovjet (statsoverhode) i Den estiske sosialistiske sovjetrepublikk fra 1983 til 1990 og støttet den estiske uavhengighetspolitikken. Da Estland erklærte sin uavhengighet fra Sovjetunionen i 1990, fortsatte Rüütel som statsoverhode i en overgangsfase til de første demokratiske valgene i 1992. Rüütel var senere Estlands president fra 2001 til 2006.

 Agronom og landbruksvitenskapsmann 
Rüütel tok agronomutdannelse, som han fullførte i 1950. Deretter begynte han å arbeide for landbruksetaten på Saaremaa. Fra 1955 til 1957 var han lærer på skolen for landbruksmekanisering i Tartu. Deretter spesialiserte han seg på bufe og ble sjef for forsøksgårder. Samtidig arbeidet studerte han ved Eesti Põllumajanduse Akadeemia, Estlands landbruksakademi, der han ble uteksaminert i 1964. I 1969 ble han rektor ved landbruksakademiet.«Arnold Rüütel», Estlands presidentembete, besøkt 4. juli 2012. Han fortsatte sin karriere som forsker.

 Fra sovjetpolitikk til selvstendighet 
I 1983 ble Rüütel valgt til formann i presidiet i det øverste sovjet i Den estiske sosialistiske sovjetrepublikk. Utover på 1980-tallet stilte han seg i spissen for de som ville reformere kommuniststaten innenfra og hevde estlendernes rett til selvstyre fra Moskva. I 1990, da Estland erklærte sin uavhengighet og innledet en overgangsperiode til nasjonalt, demokratisk styre, ble han valgt til formann i Republikken Estlands øverste råd, en posisjon han hadde til oktober 1992. Han ledet dermed Estland ut av Sovjetunionen og til internasjonal anerkjennelse som suveren stat.

 I det selvstendige Estland 
miniatyr|Rüütel taler til FNs generalforsamling
Rüütel var fra 1991 til 1992 medlem av den grunnlovgivende forsamling. Han stilte i 1992 til valg som president, men lykkes ikke. Derimot ble han i 1995 innvalgt i Riigikogu, Etslands nasjonalforsamling, der han ble viseparlamentspresident. Rüütel var leder for Det estiske landsbygdfolkets parti, som skiftet navn til Estlands folkeunion i 1999 og tok opp i seg flere mindre partier.

 President 
I 2001 ble Rüütel valgt til Estlands president. Han ble innsatt 8. oktober 2001 og overtok etter Lennart Meri.

I Rüütels tid som president vakte striden rundt kravet om å kunne estisk språk for å kunne inneha offentlig stilling oppmerksomhet.«Estonia scraps controversial language law», BBC News, 7. desember 2001, besøkt 4. juli 2012. Landet ble i 2004 medlem av NATO og EU 2004.

I 2006 ble han etterfulgt i presidentembetet av Toomas Hendrik Ilves.«Estonia elects Ilves as president», BBC News, 23. september 2006, besøkt 4. juli 2012.

Han var lite politisk aktiv etter at han gikk av som president. Da Rüütels parti Estlands folkeunion gikk opp i Det estiske konservative folkepartiet (EKRE) i 2012, ble han utnevnt til æresformann i dette partiet.

 Utmerkelser 
miniatyr|Med ektefellen Ingrid Rüütel i 2009 
Rüütel var innehaver av kjedet av Terra Mariana-korsets orden.«CV in Facts» , Office of the President, besøkt 4. juli 2012. I 2002 ble han tildelt storkorset av St. Olavs Orden, tildelt 2002. Rüütel mottok i 2002 Den hvite ørns orden fra Polens president.Lista osób odznaczonych w latach 1992-2005 , oversikt over ordensutnevnelser til Den hvite ørns orden fra Polens president. Han har også mottatt storkors av Finlands hvite roses orden, storkors av Republikken Ungarns fortjenstorden, storkors av Adolf av Nassaus sivile og militære fortjenstorden, storkors av Infante Dom Henriks orden, storkjede av Maltas nasjonale fortjenstorden, storkors av Romanias nasjonale fortjenstorden, kjede av Makarios IIIs orden (Kypros),  storkors av Republikken Italias fortjenstorden, 1. klasse av Vytautas den stores orden (Litauen), 1. klasse av Det hvite dobbeltkorsets orden (Slovakia), 1. klasse av Trestjerneordenen (Latvia) og storkors av 
Den islandske falkeorden.

Rüütel ble æresdoktor ved Helsingfors universitet, Universitetet i Napoli i Italia, Bentley College i USA, Szent István-universitetet i Ungarn og L.N. Gumilyov eurasiske nasjonaluniversitet i Kasakhstan.

 Referanser 

 Eksterne lenker 

Kategori:Estiske presidenter
Kategori:Medlemmer av Riigikogu
Kategori:Storkors av St. Olavs Orden
Kategori:Den islandske falkeorden
Kategori:Finlands hvite roses orden
Kategori:Terra Mariana-korsets orden
Kategori:Den hvite ørns orden
Kategori:Personer fra Saaremaa